***Токтоосуз жарыялоо үчүн: Маалымат алуу үчүн:***

2017-жылдын 28-сентябры Нургуль Жаманкулова,

Өнүктүрүү саясат институтунун (DPI | ИПР)

маалыматтык саясат боюнча адиси

Моб.: +996 555 313-385; +996 771-711

Эл. дареги: NJamankulova@dpi.kg

**Керектөөчүлөрдү социалдык кызмат көрсөтүүлөр менен кантип камсыздаса болот?**

Бишкек – 2017-жылдын 29-сентябрында өз муниципалитеттеринде муниципалдык социалдык заказ механизмин колдонууга кызыкдар болгон Кыргыз Республикасынын шаардык жана элеттик муниципалитеттеринин башчылары үчүн маалыматтык семинар өтөт. Семинардын катышуучулары мамлекеттик социалдык тапшырык (МСТ), анын механизмдери, артыкчылыктары жана мүмкүнчүлүктөрү, ошондой эле МСТ долбоорун ишке ашырууга катышууга өтүнмөлөрдү чогултуу жөнүндө маалымат алышат.

Өнүктүрүү саясат институту (ӨСИ) бул семинарды USAID'дин биргелешип башкаруу боюнча программасынын колдоосу менен "Социалдык тапшырыкты ишке ашыруу боюнча Эмгек жана социалдык өнүктүрүү министрлигинин потенциалын күчөтүү" долбоорунун алкагында өткөрүп жатат. Семинар учурунда МСТ долбоорун ишке ашырууга катышууга өтүнмөлөр кабыл алынат.

Ошондой эле ӨСИ муниципалдык социалдык тапшырык практикасын колдонууга даяр болгон муниципалитеттерди тандап алып, ишке ашыруунун бардык этаптарында – артыкчылыктуу көйгөйдү аныктоодон баштап, коммерциялык эмес уюмду тандап алып, долбоордун аткарылышына мониторинг жүргүзүүгө чейин консультациялык колдоо көрсөтөт. Түшкөн өтүнмөлөрдү карап чыккандан кийин төрт муниципалитет тандалып алынат. Аларга муниципалитеттин деңгээлинде муниципалдык социалдык тапшырыкты аткарууда ар тараптуу консультациялык колдоо көрсөтүлөт.

2017-жылдын май айында "Мамлекеттик социалдык тапшырык жөнүндө" жаңы Мыйзамдын кабыл алынышы - бул МСТнын өнүгүүсүндөгү маанилүү этап. Анткени жаңы мыйзам жергиликтүү өз алдынча башкаруу органдарына (ЖӨБ) социалдык көйгөйлөрдү чечүүдө жана социалдык кызматтарды көрсөтүүдө социалдык тапшырык механизмин колдонууга жол берет. Ошентип, мамлекет муниципалдык социалдык тапшырык практикасынын өлкөдө кеңири жайылуусу үчүн бардык шарттарды түздү. Себеби бул ЖӨБ органдарына өз жамааттарындагы социалдык маселелерди дагы да эффективдүү чечип, кызмат көрсөтүүнү мүмкүн болушунча көбүрөөк керектөөчүгө жеткирүүгө жол берет.

"2014-жылдын соңуна чейин Кыргызстанда мамлекеттик социалдык тапшырыкты жайгаштыруу практикасы Эмгек жана социалдык өнүктүрүү министрлигинин иши менен гана чектелип келген. Ал эми ЖӨБ деңгээлинде иштер такыр жасалчу эмес. Бирок 2015-жылдан тартып муниципалдык (мамлекеттик) тапшырыкты кеңири жайылтуу практикасы байкалууда. Кыргыз Республикасындагы 11 муниципалитет эгемен өлкөнүн тарыхында биринчи жолу долбоорлорду ийгиликтүү аткарып, социалдык кызмат көрсөтүүлөрдү эффективдүү жана сапаттуу уюштура аларын далилдей алышты. Алар калктын эң аярлуу катмарлары үчүн бул кызмат көрсөтүүлөрдүн жеткиликтүүлүгүн камсыздоо менен аларды керектөөчүлөргө жакындата алышты. Муниципалдык социалдык тапшырыктын алкагында ДМЧ балдар үчүн борборлор жана балдарды мектепке даярдоо борборлору түзүлдү. Алар кийин муниципалитетке караштуу балдардын мектепке чейинки мекемелерине айланды. Муниципалитеттер салттуу билимди, маданиятты жана кыргыз элинин тарыхын сактоо жана кеңири жайылтуу боюнча борбор ачышты", - деди Өнүктүрүү саясат институтунун Башкаруу төрайымы Надежда Добрецова.

[Биргелешип башкаруу боюнча программа (ББП)](http://www.ewmi-cgp.org/ru/) Кыргыз Республикасында өкмөттүн, жарандык коомдун жана жеке сектордун өнөктөштүгүн бекемдөөгө багытталган. Программа АКШнын Эл аралык өнүктүрүү боюнча агенттиги (USAID) жана Улуу Британиянын Эл аралык өнүктүрүү боюнча министрлиги (DFID) тарабынан каржыланып, аны Ист-Вест Менеджмент Институту (EWMI) ишке ашырып келүүдө.